UUTINEN | KP24

Samsung luottaa Kokkolassa valmistettuun teknologiaan



Suomalaisen terveysteknologian vienti maailmalle jatkuu vahvana. Kokkolalainen HUR toimitti äskettäin kuntosalilaitteista koostuvan kokonaisuuden Etelä-Koreaan Samsungin tutkimus- ja tuotekehitysyksikön hyvinvointikeskukseen. HUR:n toimitusjohtaja Lena Karjaluoto sanoo, että Samsungin tilaus on HUR:lle rahallisesti merkittävä, mutta olennaisinta on hänen mukaansa kaupan myötä toteutunut läpimurto Etelä-Korean työhyvinvointimarkkinoille. Yleensä on totuttu siihen, että Aasiasta tuodaan korkeaa teknologiaa Euroopan-markkinoille, mutta tässä tapauksessa teknologiavientiä tapahtuu toiseen suuntaan. – Etelä-Koreassa yritykset panostavat entistä enemmän työntekijöidensä jaksamiseen ja hyvinvointiin, koska sikäläinen työelämä on erittäin hektistä. Tämä kauppa on HUR:lle myös merkki siitä, että olemme oikealla tiellä kehittäessämme laitteiden helppokäyttöisyyttä ja harjoittelun mitattavuutta, Karjaluoto toteaa. HUR on toimittanut Etelä-Koreaan aikaisemmin liikuntaratkaisuja sairaaloille sekä kuntoutusyksiköille. – Keskeisin syy, miksi olemme onnistuneet Etelä-Koreassa, on laitteidemme helppokäyttöisyys sekä HUR SmartTouch -teknologia. Laitteiden internet on tämän ajan valtavirtaa, ja SmartTouch -ratkaisu sekä harjoittelua ohjaava henkilökohtainen älykortti ovat käytännön esimerkkejä siitä, miten laitteiden internetillä on mahdollista luoda uudenlaisia palveluita ja uutta liiketoimintaa. Mikä parasta käyttäjän kannalta, älykkään teknologian avulla lisätään ennen kaikkea harjoittelun vaikuttavuutta, Karjaluoto kertoo. Vuonna 1989 perustettu HUR toimittaa kansainvälisesti johtavia ratkaisuja kuntoutukseen ja liikuntaan. HUR:n pääkonttori ja laitevalmistus sijaitsevat Kokkolassa, minkä lisäksi HUR:lla on tytäryhtiöt USA:ssa, Saksassa, Venäjällä ja Australiassa. Yhteensä konserni työllistää noin 80 henkilöä.